|  |
| --- |
|  |

Dato 28. november 2014

**Offentlig høring, Bestemmelser om Trafikstyrelsens gebyrer og afgifter efter luftfartsloven og efter lov om registrering af rettigheder over luftfartøjer**

Trafikstyrelsen påtænker at udgive nye udgaver af BL’erne om Trafikstyrelsens gebyrer og afgifter på luftfartsområdet efter luftfartsloven for Danmark henholdsvis Grønland og Færøerne samt ny bekendtgørelse om gebyr efter lov om registrering af rettigheder over luftfartøjer. Der vedlægges i den forbindelse udkast til:

* BL 9-10, Bestemmelser om Trafikstyrelsens gebyrer og afgifter på luftfartsområdet, 14. udgave (gældende for Danmark)
* BL 9-13, Bestemmelser om Trafikstyrelsens gebyrer og afgifter på luftfartsområdet for Færøerne og Grønland, 2. udgave.
* Bekendtgørelse om gebyr for registrering af rettigheder over luftfartøjer mv.

**BL 9-10 og BL 9-13**

*Ændringer i bestemmelsesdelen:*

Der er hovedsagelig foretaget redaktionelle ændringer.

Der er dog også en indholdsmæssig ændring, idet timeprisen for udstedelsesgebyr efter regning, jf. pkt. 4.2.1.1 i begge BL-udkast, er ændret fra 924 kr. til 985 kr. Begrundelsen herfor fremgår af vedlagte notat om Gebyr og afgiftsfastsættelse for tilsyn med civil luftfart.

Desuden er bestemmelserne i BL 9-13 om Trafikstyrelsens rejse- og opholdsudgifter for forretninger på Færøerne eller i Grønland og uden for dansk område, i nuværende pkt. 4.3 og 4.4 rykket fra afsnit 4 om udstedelsesgebyr til det generelle afsnit 3, så der ikke er tvivl om, at bestemmelserne også finder anvendelse ved årsgebyrer, således som det oprindelig var tilfældet før udskillelsen i to BL’er og som det har været hensigten, at det fortsat skulle være.

Endelig er i begge BL-udkast nuværende pkt. 4.7 om betaling af gebyr for udstedelse af erstatningsdokumenter og konvertering af dokumenter mellem ordninger udgået, da de tilsvarende gebyrlinjer er udgået.

*Ændringer i bilagene:*

Der henvises nærmere herom til vedlagte notat om Gebyr og afgiftsfastsættelse for tilsyn med civil luftfart.

**Bekendtgørelse om gebyr for rettighedsregistrering**

Det er i en ny indledende bestemmelse præciseret, at de gebyrer, der opkræves efter bekendtgørelsen går til dækning af (alle) de omkostninger, der er forbundet med Trafikstyrelsens førelse af rettighedsregisteret, dvs. også det arbejde, som der ikke betales selvstændigt gebyr for.

Derudover er gebyrsatserne, som senest er reguleret i 2009, ændret.

Ændringerne er sket på baggrund af en analyse af de reelle omkostninger i forbindelse med rettighedsregistrering.

Gebyret skal være fuldt omkostningsdækkende, dvs. indtægter og omkostninger skal balancere over en årrække. På den baggrund har Trafikstyrelsen fastsat, at gebyret for registrering af rettigheder må forhøjes fra 3.310 kr. til 4.700 kr., mens gebyret for attester, afskrifter, udskrifter, fotokopier el. lign. Nedsættes fra 905 kr. til 500 kr. pr. dokument.

Eventuelle kommentarer bedes indsendt til Trafikstyrelsen

Edvard Thomsens vej 14

 2300 København S

 Tel.: 7221 8800

 E-post: info@trafikstyrelsen.dk

**Senest 10. december 2014 kl. 12.**

Kontaktperson: Per Strand pers@trafikstyrelsen.dk